REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/307-15

28. septembar 2015. godine

B e o g r a d

ZAPISNIK

29. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 1. SEPTEMBRA 2015. GODINE

 Sednica je počela u 14 časova.

 Sednicom je predsedavala Aleksandra Tomić, predsednik Odbora.

 Pored predsednika, sednici su prisustvovali članovi Odbora: Zoran Pralica, Dragoljub Zindović, Vladan Milošević, Radmilo Kostić, Jelena Mijatović, Olivera Pauljeskić, Goran Ćirić, Vladimir Marinković, Dejan Čapo i Enis Imamović.

 Sednici su prisustvovali zamenici članovi Odbora: Miloš Tošanić (zamenik člana Odbora Zorana Pralice), Siniša Maksimović (zamenik člana Odbora Đorđa Čabarkape) i Dragan Jovanović (zamenik člana Odbora Mladena Grujića).

 Sednici nisu prisustvovali članovi Odbora: Dragomir Karić, Aleksandar Jovičić, Đorđe Čabarkapa, Novica Tončev, Ivan Karić i Mladen Grujić.

 Sednici je prisustvovao narodni poslanik Vladimir Orlić, koji nije član Odbora.

 Sednici su, na poziv predsednika, prisustvovali: Janez Kopač, direktor Sekretarijata Energetske zajednice, Barbora Jakšova, šef Odseka Sekretarijata Energetske zajednice za odnose s javnošću, Mirjana Filipović, državni sekretar u Ministarstvu rudarstva i energetike, Ljubo Maćić, predsednik Saveta Agencije za energetiku Republike Srbije i Jelena Simović, pomoćnik ministra rudarstva i energetike - Sektor za evropske integracije, međunarodnu saradnju i upravljanje projektima.

 Na predlog predsednika, Odbor je većinom glasova utvrdio sledeći

D n e v n i r e d

 1. Prezentacija stanja u evropskim integracijama Srbije iz oblasti energetike.

 Pre prelaska na rad prema utvrđenom dnevnom redu, Odbor je jednoglasno usvojio zapisnike 26, 27. i 28. sednice Odbora.

 Prva tačka dnevnog reda – **Prezentacija stanja u evropskim integracijama Srbije iz oblasti energetike**

Janez Kopač, direktor Sekretarijata Energetske zajednice (EnZ), izrazio je zadovoljstvo što je u mogućnosti da prezentuje stanje u evropskim integracijama Republike Srbije iz oblasti energetike i radom Odbora za privredu, regionalni razvoj, trgovinu, turizam i energetiku, koji treću godinu za redom organizuje u Narodnoj skupštini predstavljanje rezultata koje je Republika Srbija ostvarila u oblasti energetike.

 Energetska zajednica je međunarodna organizacija koja je osnovana pre deset godina, prvenstveno za pripremu energetskog sektora država članica koje će pre ili kasnije postati članice Evropske unije. EnZ čini devet članica, potpisnica Ugovora o osnivanju EnZ. Jedna članica je Evropska unija, a ostalih osam potpisnica Ugovora su: Srbija, Bosna i Hercegovina, Ukrajina, Moldavija, Albanija, Makedonija, Privremena misija Ujedinjenih nacija na Kosovu, u skladu sa Rezolucijom 1244 Saveta bezbednosti Ujedinjenih nacija i Crna Gora. Gruzija uskoro postaje punopravna članica, a Jermenija, Norveška i Turska su posmatrači. Karakter organizacije je promenjen pridruživanjem Bugarske, Rumunije i Hrvatske Evropskoj uniji, a sa druge strane EnZ su pristupile Moldavija i Ukrajina. Motiv za poštovanje obaveza na osnovu Ugovora o osnivanju Energetske zajednice je ambicija ulaska u Evropsku uniju, a Srbija je najbolja u ispunjavanju tih obaveza.

 Glavni ciljevi su privlačenje investicija u proizvodnji električne energije, uspostavljanje integrisanog tržišta energetike, jačanje sigurnosti snabdevanja i unapređenja životne sredine u pogledu energetskog snabdevanja u regionu i jačanje konkurencije. Ideja je bila da Evropska unija otvori granice za tržište električne energije i gasa i na taj način zemlje potpisnice Ugovora dobiju pravni okvir i pravnu sigurnost za investitore. Problem predstavlja Bosna i Hercegovina, u poslednje vreme Makedonija, dok se stanje u Albaniji poboljšalo, nakon dužeg perioda. EnZ se pridržava pravnih okvira koji predstavljaju uredbe i direktive (Treći energetski paket) sa područja gasa (dve uredbe i tri direktive) i električne energije (tri uredbe i dve direktive), uredbe i direktive koje obuhvataju životnu sredinu (tri direktive), obnovljive izvore energije (jedna direktiva), energetska efikasnost (pet uredbi i sedam direktiva), statistiku (jedna uredba i jedna direktiva), naftu (jedna direktiva) i odredbe Ugovora koji se odnose na konkurenciju, antimonopolsku politiku i državnu pomoć. Rokovi za ispunjavanje pravnih okvira su ispoštovani ili preneti, u zavisnosti od zemlje do zemlje.

 Zadatak EnZ je i podnošenje Izveštaja o implementaciji, koji će biti predstavljen na Ministarskom sastanku Energetske zajednice 16. oktobra 2015. godine u Tirani. Albanija je ove godine predsedavajuća po abecednom redu. Srbija je prva Ugovorna strana EnZ, koja je prenela Treći energetski paket u svoje nacionalno zakonodavstvo u predviđenom roku.

 Zaključci Izveštaja o implementaciji za sektor električne energije podrazumevaju da svi kupci električne energije imaju pravo da slobodno biraju svog snabdevača od 1. januara 2015. godine, uključujući domaćinstva i male kupce. Srbija bi morala, kao i druge zemlje da organizuje tržište električne energije. S tim u vezi, osnovana je Kompanija SEEPEX kao nacionalna berza električne energije u vlasništvu JP EMS i EPEKS SPOT i planirano je da prve transakcije na berzi električne energije budu realizovane u novembru 2015. godine. U Srbiji su regulisane cene za industrijska preduzeća i domaćinstva. One su niske i ne pokrivaju troškove proizvodnje, a to na duži rok nije održivo. Regulacija cena električne energije je moguća po trećem energetskom paketu i dalje, ali ona mora da odražava troškove proizvodnje. Balansno tržište električne energije koje vodi JP EMS je u potpunosti funkcionalno, ali problem je što Srbija još uvek ne učestvuje u regionalnoj platformi za koordinisanu alokaciju prekograničnih kapaciteta, kao i neprimenjivanje Sporazuma između operatera prenosnog sistema JP EMS i KOSTT. Na području električne energije prioriteti Srbije za sledeću godinu su, pre svega, donošenje podzakonskih akata u rokovima predviđenim Zakonom o energetici, donošenje Pravilnika o licenci i sertifikaciji i razdvajanje i sertifikacija operatora prenosnog sistema. Elektroprivreda Srbije (EPS) mora da obezbedi funkcionalno razdvajanje, donese program usklađenosti za obezbeđivanje nediskriminatornog ponašanja i imenuje odgovorno lice za praćenje usklađenosti. Elektromreža Srbije (EMS) mora da pristupi regionalnoj platformi za koordinisanu alokaciju prekograničnih kapaciteta i Kompanija Southeastern European Power Exchanges (SEEPEX) treba da počne sa radom.

 Zaključak Izveštaja o implementaciji gasa je da je Srbija prva ugovorna strana EnZ koja je prenela Treći energetski paket u oblasti gasa u svoje nacionalno zakonodavstvo i jedina je to učinila u roku. Osnovana je kompanija za transport gasa izdvojena iz JP „Srbijagas“ i na taj način je zatvoren problem kršenja Ugovora o EnZ. 28 distributera gasa, uključujući i JP „Srbijagas“, usvojilo je distributivna mrežna pravila i tako omogućilo otvaranje tržišta i na maloprodajnom nivou. Gasni sektor u Srbiji ima puno otvorenih pitanja koje treba rešiti, a koji se odnose na nove interkonekcije, nastavljanje procesa gasifikacije, osnivanje likvidnog tržišta gasa i njegovo integrisanje sa susednim državama i diversifikovanje izvora snabdevanja gasom. Prioriteti za sledeću godinu na području gasa odnose se na donošenje svih podzakonskih akata na osnovu Zakona o energetici, restrukturiranje JP Srbijagas i sertifikaciju Agencije za energetiku Republike Srbije (AERS) o pravilno izvršenom odvajanju od majke kompanije, povezivanje u Evropski gasni sistem i tržište gasom, donošenje modernih tržišnih i mrežnih pravila i jačanje sigurnosti snabdevanja.

 Na području nafte Srbija je prenela Direktivu (2009/119/ES) o obavezi minimalne rezerve sirove nafte i naftinih derivata. Skoro svi osnovni preduslovi za uspostavljanje rezervi nafte postoje, a to su Zakon o energetici, Zakon o robnim rezervama i četiri podzakonska akta, doneta od strane Vlade Republike Srbije tokom 2014. i 2015. godine.

 Usvajanjem Zakona o energetici i Trećeg energetskog paketa, Srbija je bila obavezna da predvidi potpuno nezavisnog regulatora. Iako predviđena zakonom, finansijska i organizaciona nezavisnost Agencije za energetiku Republike Srbije (AERS) nije obezbeđena u praksi. Mora biti omogućena autonomija u uspostavi unutrašnje organizacije, uključujući zapošljavanje i zarade. Zarade zaposlenih treba da budu uporedive sa nivoima zarada u sektorima koji se regulišu, kako bi se izbeglo odlivanje zaposlenih. Dodatne obaveze Agencije za energetiku Republike Srbije, proistekle iz primene Trećeg paketa direktiva zahtevaju povećanje broja zaposlenih.

 Kao članica Energetske zajednice, Srbija ima obavezu da poštuje Direktivu (2009/28/ES) o promociji korišćenja energije iz obnovljivih izvora. Investicioni okvir je i dalje nepovoljan i nije na pravom putu da ispuni obavezujući cilj - 27% energije iz obnovljivih izvora energije u 2020. godini. Neophodno je usvajanje određenih podzakonskih akata, jer transpozicija direktive o obnovljivim izvorima energije nije postignuta usvajanjem Zakona o energetici. Ugovor o otkupu električne energije (Power Purchase Agreement) treba da bude kreiran tako da omogući pristup finansiranju projektima iz oblasti obnovljivih izvora energije (OIE). Prioritet je usvajanje kriterijuma održivosti i šeme za sertifikaciju za biogoriva, koji nisu uključeni u Zakon o energetici.

 Na području energetske efikasnosti, Srbija je u obavezi da poštuje Direktivu (2006/32/EK) o energetskoj efikasnosti kod krajnjih korisnika i energetskim uslugama, Direktivu (2010/31/EU) o energetskim performansama zgrada i Direktivu (2010/30/EU) o označavanju proizvoda koji koriste energiju. Prioriteti za Srbiju podrazumevaju finalizaciju i usvajanje podzakonskih akata na osnovu Zakona o efikasnom korišćenju energije, jačanje institucija na državnom i lokalnom nivou za implementaciju politike energetske efikasnosti i jačanje budžetskog fonda za energetsku efikasnost i drugih mehanizama finansiranja. Ukidanje Agencije za energetsku efikasnost 2012. godine suprotno je preporukama Sekretarijata Energetske zajednice. Deo izveštaja koji se tiče životne sredine podrazumeva Direktivu o proceni uticaja određenih javnih i privatnih projekata na životnu sredinu, koja je u velikoj meri preneta u zakonski okvir, a napori treba da budu usmereni ka efektivnoj primeni, posebno obezbeđujući uključivanje javnosti. Direktiva o sadržaju sumpora u određenim tečnim gorivima je delimično preneta, uglavnom zbog nedostataka u proizvodnom procesu Rafinerije Pančevo, za šta je pokrenut prekršajni postupak protiv Republike Srbije. Problematična je i primena Direktive o ograničenju emisija određenih zagađivača u vazduh iz velikih ložišta, pošto zahteva rekonstrukciju termoelektrana na ugalj, a rok za implementaciju je kraj 2017. godine. Odluka Ministarskog saveta Energetske zajednice 2013. godine o primeni Direktive o emisijama iz industrije pooštrava odredbe Direktive o ograničavanju emisija određenih zagađivača u vazduh iz velikih ložišta za nova postrojenja.

 Energetska zajednica, koja se pokazala kao veoma efikasan instrument, već dve godine raspravlja o potencijalnim reformama. Jerži Buzek, nekadašnji predsednik Evropskog parlamenta je predvodio grupu koja je raspravljala o poboljšanjima. Mišljenja je da će na Ministarskom savetu Energetske zajednice biti usvojen predlog za osnivanje parlamentarnog plenuma Energetske zajednice, koji bi na organizovan način uključio po dva predstavnika odbora nadležnih za energetiku. Ideja je i uvođenje novih procedura za rešavanje sporova, veća uloga civilnog društva i nova ovlašćenja proistekla iz „Berlinskog procesa“.

 U diskusiji, narodni poslanik Vladimir Marinković se zahvalio predstavnicima Energetske zajednice na podršci i postavio sledeća pitanja:

 - zašto se ne ostvaruje predviđena dinamika povećanja učešća energije iz obnovljivih izvora u ukupnoj potrošnji, potrebna da bi do 2020. godine mogla da bude ispunjena obaveza da 27% od ukupne potrošnje bude proizvedeno iz obnovljivih izvora;

 - kada će biti usvojeni pravilnici i model ugovora o otkupu električne energije (PPA), neophodni za sprovođenje Zakona o energetici;

 - kolika je iskorišćenost kapaciteta energije vetra i da li ima nekih pomaka;

 - kakve su mogućnosti snabdevanja gasom posle 2019. godine;

 - koje su strateške mogućnosti izgradnje gasovoda kada je u pitanju konekcija sa Hrvatskom i Rumunijom.

 U odgovoru na postavljena pitanja, Janez Kopač, direktor Sekretarijata Energetske zajednice (EnZ) je istakao da što se tiče gasa, 2019. godine ističe postojeći tranzitni ugovor između Gasproma i Ukrajinskog operatera prenosnog sistema. Posle toga biće potpisan novi ugovor, jer Rusija ne može transportovati gas nijednim drugim putem, odnosno uglavnom mora preko Ukrajine. Rusija bi želela južni ili turski tok, ali to je do 2019. godine nemoguće fizički napraviti. Pored toga, uglavnom svi dugoročni ugovori predviđaju tačku preuzimanja gasa na Ukrajinskoj granici. Rusija bi teoretski mogla imati južni tok, ali još uvek bi morala isporučivati gas po postojećim dugoročnim ugovorima preko Ukrajine. Evropska unija i druge zemlje žele što veću diversifikaciju puteva. Zbog toga, Evropska unija stimuliše i subvencioniše izgradnju novih puteva, kao što je terminal na Krku u Hrvatskoj. Uglavnom svi teže malim povezivanjima i za to se mogu dobiti sredstva iz Evropske unije. Najveća garancija za normalno snabdevanje je da postoji što više malih interkonekcija i da je tržište slobodno, jer ako je tržište slobodno i ako ima nestanka gasa, on uvek dođe od negde, možda malo skuplji u tom momentu, ali ga uvek ima.

 Mirjana Filipović, državni sekretar u Ministarstvu rudarstva i energetike je istakla da će model ugovora o otkupu energije biti objavljen na sajtu Ministarstva rudarstva i energetike i pušten u neku formu javne rasprave. U izradi ugovora o otkupu energije bilo je dosta pritisaka da se unesu neke stvari koje nisu prihvaćene. Očekuje da se model ugovora usvoji i donese u predviđenom zakonskom okviru. Naglasila je da je interkonekcija sa Bugarskom projekat koji traje nekoliko godina. Projekat interkonekcije sa Bugarskom je neisplativ po komercijalnim kriterijumima. Insistira se da je to projekat regionalnog karaktera i da je potrebno da se dobije više sredstava iz donacija i evropskih fondova. Trasa kroz Bugarsku je skoro cela pokrivena donatorskim delom. Nosilac projekta sa komercijalne strane je JP „Srbijagas“, a Vlada Republike Srbije ima sporazum sa MMF-om. Započeti su sastanci u vezi interkonekcije sa Rumunijom, a JP „Srbijagas“ intenzivno sarađuje sa Hrvatskom.

 Aleksandra Tomić, predsednik Odbora, obavestila je prisutne da će se 2. septembra 2015. godine u 10 časova održati javna debata o Predlogu strategije razvoja energetike Republike Srbije do 2025. godine sa projekcijom do 2030. godine. Javna debata počeće izlaganjima Janeza Kopača, direktora Sekretarijata Energetske zajednice (EnZ), Mirjane Filipović, državnog sekretara u Ministarstvu rudarstva i energetike, Branka Kovačevića, dekana Elektrotehničkog fakulteta i Sonje Liht, predsednika Beogradskog fonda za političku izuzetnost. Posle toga, podeliće se tematski u pet sala. Rad će biti u grupama. Izvestila je članove Odbora o temama koje će razmatrati radne grupe, moderatorima i izvestiocima. Cilj debate su određene preporuke koje bi poslužile, pored ostalog, da se u saradnji sa Ministarstvom rudarstva i energetike eventualno poprave neka rešenja predložena u Strategiji.

 U diskusiji su učestvovali Aleksandra Tomić, Vladimir Marinković, Janez Kopač i Mirjana Filipović.

 Sednica je zaključena u 15 časova.

 Sastavni deo ovog zapisnika čini obrađeni tonski snimak sednice Odbora.

|  |  |
| --- | --- |
| SEKRETARDušan Lazić |  PREDSEDNIK dr Aleksandra Tomić |